[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 9.12.2010

COM(2010) 739 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Παρακολούθηση της εφαρμογής της απόφασης 2010/320/ΕΕ του Συμβουλίου που απευθύνεται στην Ελλάδα με σκοπό την ενίσχυση και εμβάθυνση της δημοσιονομικής εποπτείας και με την οποία ειδοποιείται η Ελλάδα να λάβει μέτρα για τη μείωση του ελλείμματος που κρίνεται αναγκαία για την αντιμετώπιση της κατάστασης υπερβολικού ελλείμματος

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Παρακολούθηση της εφαρμογής της απόφασης 2010/320/ΕΕ του Συμβουλίου που απευθύνεται στην Ελλάδα με σκοπό την ενίσχυση και εμβάθυνση της δημοσιονομικής εποπτείας και με την οποία ειδοποιείται η Ελλάδα να λάβει μέτρα για τη μείωση του ελλείμματος που κρίνεται αναγκαία για την αντιμετώπιση της κατάστασης υπερβολικού ελλείμματος

1. Εισαγωγή

Στην παρούσα ανακοίνωση αξιολογούνται τα μέτρα που εφάρμοσε η Ελλάδα από τον Ιούλιο έως τα μέσα Νοεμβρίου 2010 προκειμένου να συμμορφωθεί με την απόφαση του Συμβουλίου 2010/320/ΕΕ[1]. Τα μέτρα που λήφθηκαν έως τον Ιούλιο αξιολογήθηκαν στην ανακοίνωση της 19.8.2010.[2] Μαζί με συνοδευτική έκθεση των υπηρεσιών της Επιτροπής, που συντάχθηκε σε συνεργασία με την ΕΚΤ,[3] η ανακοίνωση συμβάλλει επίσης στην αξιολόγηση της συμμόρφωσης με το ΜΟΧΠ και με το ΜΣ,[4] στο πλαίσιο της συμφωνίας δανειακής διευκόλυνσης μεταξύ της Ελλάδας και των κρατών μελών της ζώνης του ευρώ.

Η παρούσα αξιολόγηση βασίζεται στην έκθεση που υπέβαλε η Ελλάδα στο Συμβούλιο και την Επιτροπή,[5] και στα πορίσματα από την αποστολή την οποία πραγματοποίησε κλιμάκιο υπαλλήλων της Ευρωπαϊκής Επιτροπής από κοινού με το ΔΝΤ και την ΕΚΤ, στο πλαίσιο του προγράμματος οικονομικής προσαρμογής το οποίο χρηματοδοτείται από διμερή δάνεια από τα κράτη μέλη της ζώνης του ευρώ και από συμφωνία stand-by (SBA) του ΔΝΤ. Η έκθεση που υπέβαλε η Ελλάδα πραγματεύεται όχι μόνον τα δημοσιονομικά μέτρα για τη μείωση του δείκτη του δημοσιονομικού ελλείμματος το 2010, αλλά και το ευρύ φάσμα διαρθρωτικών μεταρρυθμίσεων οι οποίες θεσπίζονται και υλοποιούνται από την Ελληνική κυβέρνηση.

2. Η Απόφαση του Συμβουλίου της 10 ης Μαΐου 2010

Στις 10 Μαΐου 2010, το Συμβούλιο ECOFIN εξέδωσε την απόφαση 2010/320/ΕΕ, σύμφωνα με το άρθρο 126 παράγραφος 9 και το άρθρο 136 της ΣΛΕΕ, απευθυνόμενη προς την Ελλάδα με σκοπό την ενίσχυση και εμβάθυνση της δημοσιονομικής εποπτείας, διά της οποίας ειδοποιείται η Ελλάδα να λάβει τα μέτρα μείωσης του ελλείμματος που κρίνονται αναγκαία για την αντιμετώπιση της κατάστασης υπερβολικού ελλείμματος έως το 2014.

Σύμφωνα με την απόφαση του Συμβουλίου, ζητείται από την Ελλάδα να θεσπίσει σειρά ειδικών μέτρων τα οποία αποσκοπούν στη συγκράτηση του ελλείμματος της γενικής κυβέρνησης κάτω από ακόλουθα ανώτατα όρια:

- 18 508 εκατομμύρια ευρώ (7,8% του ΑΕΠ, βάσει των τελευταίων προβολών για το ονομαστικό ΑΕΠ) το 2010·

- 17 065 εκατομμύρια ευρώ (7,5% του ΑΕΠ) το 2011·

- 14 916 εκατομμύρια ευρώ (6,4% του ΑΕΠ) το 2012·

- 11 399 εκατομμύρια ευρώ (4,8% του ΑΕΠ) το 2013 και

- 6 385 εκατομμύρια ευρώ (2,6% του ΑΕΠ) το 2014.[6]

Η απόφαση τροποποιήθηκε στη συνέχεια στις 7 Σεπτεμβρίου 2010 (Απόφαση 2010/486/ΕΕ).[7] Τα προαναφερθέντα ανώτατα όρια για το έλλειμμα της γενικής κυβέρνησης παρέμειναν, εν τούτοις, αμετάβλητα.

3. Η Εκτέλεση του Προϋπολογισμού

Στην προηγούμενη ανακοίνωση εκτιμήθηκε ότι οι δημοσιονομικές εξελίξεις έως τον Ιούλιο βρίσκονταν γενικά σε σωστή πορεία. Επισημάνθηκαν, ωστόσο, η υστέρηση των κρατικών εσόδων σε σχέση με τις προβλέψεις, η λιγότερο ευνοϊκή κατάσταση όσον αφορά τους λογαριασμούς των ασφαλιστικών ταμείων και των ΟΤΑ και η σώρευση ληξιπρόθεσμων οφειλών.

Η εκτέλεση του προϋπολογισμού έγινε δυσχερέστερη τους τελευταίους τέσσερις μήνες. Από τον Ιανουάριο έως τον Οκτώβριο του 2010, το ταμειακό έλλειμμα του κρατικού προϋπολογισμού μειώθηκε κατά 30,2% (46% έως τον Ιούνιο) σε σύγκριση με το 2009, τα δε φορολογικά έσοδα ήταν απογοητευτικά. Από τον Ιανουάριο έως τον Σεπτέμβριο του 2010, τα συνολικά έσοδα του κρατικού προϋπολογισμού αυξήθηκαν κατά 3,4% (5,9% έως τον Ιούνιο). Οι επίσημες εκτιμήσεις που καταρτίστηκαν τον Μάιο, όταν εκδόθηκε η απόφαση του Συμβουλίου και συμφωνήθηκε το πρόγραμμα οικονομικής προσαρμογής για την Ελλάδα, προέβλεπαν αύξηση των εσόδων κατά 15,6% για το σύνολο του έτους. Ανάκαμψη των εσόδων αναμένεται τον Νοέμβριο και τον Δεκέμβριο, καθώς θα ενσωματωθεί το πλήρες αποτέλεσμα των αυξήσεων του ΦΠΑ και των ειδικών φόρων κατανάλωσης, και επίσης λόγω της προσφάτως θεσπισθείσας «φορολογικής ρύθμισης».[8] Ωστόσο, ο στόχος για τα έσοδα δεν θα επιτευχθεί. Επί του παρόντος, το Γενικό Λογιστήριο του Κράτους (ΓΛΚ) εκτιμά ότι τα κρατικά έσοδα για το σύνολο του έτους θα αυξηθούν κατά 7,4 τοις εκατό.

Πίνακας 1: Εκτέλεση κρατικού προϋπολογισμού

2009 | 2010 | 2009 | 2010 |

σε ταμειακή βάση (εκατομμύρια ευρώ) | Ιαν. – Οκτ. | % μεταβολή | Πραγματοποίηση | ΠΟΠ Μάιος-2010 | % μεταβολή | Τελευταίες επίσημες εκτιμήσεις | % μεταβολή |

Όσον αφορά το σκέλος των δαπανών των κρατικών λογαριασμών, οι ταμειακές εκροές κατά τη διάρκεια των πρώτων δέκα μηνών του έτους συρρικνώθηκαν κατά 9,2 τοις εκατό (16,9 τοις εκατό έως τον Ιούνιο)· το αποτέλεσμα αυτό συγκρίνεται με το πρόγραμμα (του Μαΐου 2010) μείωσης των κρατικών πληρωμών κατά 7,6 τοις εκατό σε ετήσια βάση. Ωστόσο, τα παρεχόμενα στοιχεία για τους πληρωτέους λογαριασμούς και τη σώρευση καθυστερούμενων οφειλών ήταν σποραδική, οδηγώντας σε μια σχετικά θολή εικόνα των υποκείμενων δαπανών.

Τα αναφερόμενα σε μικρότερες του έτους μηνιαία δεδομένα εκτέλεσης του προϋπολογισμού από τα ασφαλιστικά ταμεία/οργανισμούς κοινωνικής ασφάλισης και τους οργανισμούς τοπικής αυτοδιοίκησης είναι λιγότερο λεπτομερή, και χαμηλότερης ποιότητας, σε σχέση με εκείνα του κρατικού προϋπολογισμού Τα διαθέσιμα στοιχεία προέρχονται από τραπεζικές στατιστικές χωρίς λεπτομέρειες για τις δαπάνες και τα έσοδα. Από τα δεδομένα αυτά προκύπτει ότι οι οργανισμοί κοινωνικής ασφάλισης και οι ΟΤΑ μπορεί να εμφανίσουν συνδυασμένο υπόλοιπο σε ταμειακή βάση χαμηλότερο περίπου κατά 1 δισεκατομμύριο ευρώ σε σχέση με τον προγραμματισμό του Μαΐου 2010.

Τον Αύγουστο, η κυβέρνηση είχε δεσμευτεί να περικόψει τις πρωτογενείς δαπάνες κατά 3,9 δισεκατομμύρια ευρώ (αναθεωρήθηκε σε 5,9 δισεκατομμύρια ευρώ τον Σεπτέμβριο) σε σχέση με τις προβλέψεις του προγράμματος, με σκοπό την αντιστάθμιση των αποκλίσεων στις φορολογικές εισπράξεις και τα λιγότερο ευνοϊκά στοιχεία των ασφαλιστικών ταμείων και των ΟΤΑ. Υπάρχουν ενδείξεις ότι η κυβέρνηση θα μπορέσει εν μέρει μόνο να ανταποκριθεί στη δέσμευσή της για υποεκτέλεση των προγραμματισμένων δαπανών, ιδιαίτερα όσον αφορά τις δαπάνες επενδύσεων. Μολονότι είναι εφικτή η περικοπή δαπανών κατά τις τελευταίες βδομάδες του έτους σε σύγκριση με τον τρέχοντα προγραμματισμό του ΓΛΚ, οιαδήποτε περιστολή δαπανών στο τέλος του έτους δεν πρέπει να οδηγεί σε περαιτέρω αύξηση των καθυστερούμενων οφειλών.

Σύμφωνα με τις φθινοπωρινές προγνώσεις της Επιτροπής [9] το έλλειμμα βάσει του ΕΣΛ95 για το 2010 θα ανέλθει σε 22,3 δισεκατομμύρια ευρώ (9½ τοις εκατό του ΑΕΠ, 1¾ τοις εκατό του ΑΕΠ άνω του αρχικού προγραμματικού στόχου). Η μη τήρηση του στόχου βάσει του ΕΣΛ για το έλλειμμα για το 2010 αντικατοπτρίζει, σε μεγάλο βαθμό, την υλοποίηση των κινδύνων που είχαν προηγουμένως διαγνωσθεί. Οι κίνδυνοι αυτοί συνδέονται με (i) βαθύτερη ύφεση και περιορισμούς ρευστότητας, που βαρύνουν στην είσπραξη των εσόδων· (ii) καθυστερήσεις στη βελτίωση της φορολογικής συμμόρφωσης, που αντικατοπτρίζουν αδυναμίες στην υλοποίηση των μεταρρυθμίσεων για τη βελτίωση της φορολογικής διοίκησης· και (iii) ορισμένες δυσκολίες στον έλεγχο των δαπανών ιδιαίτερα στον προϋπολογισμό κεφαλαίων και στους προϋπολογισμούς των ΟΤΑ και των ΟΚΑ. Επιπλέον, (iv) η αναθεώρηση των δημοσιονομικών στατιστικών για την Ελλάδα από την ΕΛΣΤΑΤ[10]–ιδίως η επαναταξινόμηση αριθμού κρατικών επιχειρήσεων στην γενική κυβέρνηση – εξηγεί περίπου το ένα τρίτο της απόκλισης έναντι του στόχου για το έλλειμμα.

Το δημόσιο χρέος στο τέλος του 2010 αναμένεται να φθάσει περίπου τα 328 δισεκατομμύρια ευρώ, ήτοι 141 τοις εκατό του ΑΕΠ, που αντιπροσωπεύει αύξηση 29 δισεκατομμύρια ευρώ. Το στοιχείο αυτό συγκρίνεται με το ανώτατο όριο αύξησης του επιπέδου του χρέους των 34 δισεκατομμυρίων ευρώ στην απόφαση του Συμβουλίου.

3. Προϋπολογισμόσ 2011 και προοπτικέσ 2012-2014

Η Ελληνική κυβέρνηση επιβεβαίωσε τη δέσμευσή της να επιτύχει τον δημοσιονομικό στόχο για το 2011 που καθορίστηκε με την απόφαση του Συμβουλίου. Με υψηλότερα επίπεδα έναρξης για το έλλειμμα και το χρέος, και χαμηλότερο ΑΕΠ από το αναμενόμενο, απαιτούνται σοβαρότερες προσπάθειες εξυγίανσης. Η δημοσιονομική στρατηγική παραμένει σταθερά προσηλωμένη στην πορεία εξυγίανσης που συμφωνήθηκε τον Μάιο 2010. Η Ελληνική κυβέρνηση αποφάσισε συνεπώς να καλύψει πλήρως το χαμένο έδαφος κατά το 2010, προκειμένου να ανακτήσει ταχέως βιώσιμη δημοσιονομική θέση, να διατηρήσει τις χρηματοδοτικές ανάγκες εντός των ορίων του προγράμματος και να στηρίξει την εμπιστοσύνη προς την αγορά. Ο προϋπολογισμός του 2011– που κατατέθηκε στην Ελληνική Βουλή στις 18 Νοεμβρίου – περιλαμβάνει νέα μέτρα μείωσης του ελλείμματος που αντιστοιχούν στο 2½ τοις εκατό του ΑΕΠ.

Τα περισσότερα από τα νέα μέτρα είναι διαρθρωτικού χαρακτήρα και αντιμετωπίζουν άμεσα ορισμένες από τις ενδημικές δημοσιονομικές αδυναμίες της Ελλάδας. Σε συνδυασμό με τα μέτρα που συμφωνήθηκαν τον Μάιο, τα συνολικά μέτρα δημοσιονομικής εξυγίανσης θα ανέλθουν σε 5¾ τοις εκατό το 2011. Περίπου δύο τρίτα από τα νέα μέτρα που συμφωνήθηκαν τον Νοέμβριο αφορούν το σκέλος των δαπανών και τα περισσότερα εξ αυτών είναι διαρθρωτικού χαρακτήρα· μέτρα ύψους 0,7 δισεκατομμυρίων ευρώ, ή 0,3 τοις εκατό του ΑΕΠ, είναι προσωρινού χαρακτήρα. Τα μέτρα περιλαμβάνουν περικοπές μη παραγωγικών και μη στοχευμένων δαπανών, μείωση βραχυπρόθεσμων συμβάσεων στον δημόσιο τομέα, καλύτερη στόχευση των γενικών επιχορηγήσεων προς τα νοικοκυριά (όπως επιχορηγήσεις για πετρέλαιο θέρμανσης και οικογενειακά επιδόματα), και καλύτερη διαχείριση και χρήση κρατικών περιουσιακών στοιχείων, ιδιαίτερα όσον αφορά την είσπραξη καθυστερούμενων φόρων. Ο προϋπολογισμός του 2011 αρχίζει να αντιμετωπίζει επίσης δύο βασικά διαρθρωτικά προβλήματα – τις υπερβολικές δαπάνες στον τομέα της υγείας και τις ζημίες των κρατικών επιχειρήσεων:

- Δαπάνες υγείας . Οι δημόσιες δαπάνες για την υγεία ανήλθαν σε 5,9 τοις εκατό του ΑΕΠ το 2008, και αυξήθηκαν σε κατά κεφαλήν βάση με μέσο ετήσιο ρυθμό 5,4 τοις εκατό την περίοδο 2004-08. Οι δημόσιες δαπάνες για φαρμακευτική περίθαλψη ανέρχονται σε 1,9 τοις εκατό του ΑΕΠ στην Ελλάδα, έναντι 1 τοις εκατό του ΑΕΠ κατά μέσον όρο στην ΕΕ. Εφόσον συνεχιστούν οι προηγούμενες τάσεις, το ποσοστό των δαπανών για την υγεία στο ΑΕΠ θα αυξηθεί δραματικά τα προσεχή έτη. Η κυβέρνηση εισήγαγε μεταρρυθμίσεις το 2010, οι οποίες άρχισαν να αποδίδουν αποτελέσματα. Κατά το πρώτο εξάμηνο του 2011 θα εφαρμοστούν περαιτέρω μέτρα για τη μείωση των φαρμακευτικών δαπανών, την ενίσχυση του ελέγχου των δαπανών και τη μείωση των λειτουργικών εξόδων των νοσηλευτικών ιδρυμάτων. Οι ενέργειες αυτές αναμένεται να αποφέρουν εξοικονόμηση πόρων περίπου ½ τοις εκατό του ΑΕΠ.

- Κρατικές επιχειρήσεις (ΔΕΚΟ). Αρκετές ΔΕΚΟ είναι ζημιογόνες επί σειρά ετών. Τα μεγαλύτερα ελλείμματα προέρχονται από τις δημόσιες επιχειρήσεις συγκοινωνιών, στις οποίες οι μισθολογικές δαπάνες από μόνες τους υπερβαίνουν σε ορισμένες περιπτώσεις τα συνολικά έσοδα. Το 2010 σημειώθηκε κάποια πρόοδος, ιδίως μέσω περικοπών στις λειτουργικές δαπάνες και στην απασχόληση, και με τη δημοσίευση των οικονομικών καταστάσεων (πιστοποιημένων από εξωτερικούς ελεγκτές) των πιο ζημιογόνων από αυτές. Το 2011, η κυβέρνηση θα προβεί σε περαιτέρω μείωση μισθών σε ΔΕΚΟ κατά 10 τοις εκατό,[11] θα περιορίσει τα επιδόματα σε 10 τοις εκατό επί της βασικής αμοιβής και θα εισαγάγει ανώτατο όριο 4 000 ευρώ μηνιαίως για τους ακαθάριστους μισθούς (12 πληρωμές ετησίως). Παράλληλα, για να αντιμετωπιστεί το ειδικό πρόβλημα των επιχειρήσεων μεταφορών, τα κόμιστρα των αστικών συγκοινωνιών θα αυξηθούν τουλάχιστον κατά 30 τοις εκατό. Τα μέτρα αυτά αναμένεται να αποφέρουν ½ εκατοστιαία μονάδα του ΑΕΠ.

Σύμφωνα με τον προϋπολογισμό του 2011, το έλλειμμα της γενικής κυβέρνησης (ΕΣΛ95) αναμένεται να ανέλθει σε 16,8 δισεκατομμύρια ευρώ (7,6 τοις εκατό του ΑΕΠ), ελαφρά κάτω του ανωτάτου ορίου των 17 δισεκατομμυρίων ευρώ στην απόφαση του Συμβουλίου. Οι προγνώσεις της Επιτροπής είναι πολύ πλησίον του προϋπολογισμού. Η μείωση του δείκτη το 2011 θα είναι άρα ουσιαστικά μεγαλύτερη από τη σχεδιαζόμενη στο αρχικό πρόγραμμα–2,2 εκατοστιαίες μονάδες αντί για 0,4 μονάδες.

Τα μέτρα στον προϋπολογισμό του 2011 δεν επαρκούν για τη διατηρήσιμη μείωση του ελλείμματος και για να εξασφαλίσουν την επίτευξη των στόχων για το έλλειμμα κατά την περίοδο 2012 έως 2014. Η Ελληνική κυβέρνηση δεσμεύτηκε να προσδιορίσει δημοσιονομικά διαρθρωτικά μέτρα για την επίτευξη των στόχων 2012-14. Τα μέτρα αυτά θα εντάσσονται σε ένα στρατηγικό έγγραφο που θα εκπονηθεί το πρώτο τρίμηνο του 2011. Οι παρούσες εκτιμήσεις καταδεικνύουν ανάγκη προσδιορισμού πρόσθετων διαρθρωτικών μέτρων που αντιστοιχούν σε τουλάχιστον 5 τοις εκατό του ΑΕΠ, επιπλέον των ήδη ανακοινωθέντων τον Μάιο του 2010. Τα μέτρα αυτά χρειάζεται να προέλθουν από μόνιμες προσαρμογές εσόδων και δαπανών σε αρκετούς τομείς: βελτίωση της φορολογικής διοίκησης και καταπολέμηση της φοροδιαφυγής, μείωση των εργαζομένων στο Δημόσιο μέσω αυστηρής εφαρμογής του κανόνα της 1 πρόσληψης για κάθε 5 αποχωρήσεις, χωρίς τομεακές εξαιρέσεις, μεταρρυθμίσεις των συστημάτων υγειονομικής περίθαλψης και εκπαίδευσης, διαθρωτικές περικοπές στις στρατιωτικές δαπάνες και πολυετές πρόγραμμα μεταρρύθμισης των κρατικών επιχειρήσεων, περιλαμβανομένων της συγχώνευσης και του κλεισίματος μονάδων.

6. Πρόοδοσ των διαρθρωτικών μεταρρυθμίσεων

Το θεματολόγιο των διαρθρωτικών μεταρρυθμίσεων στην Ελλάδα είναι εκτεταμένο. Μολονότι έχει πραγματοποιηθεί πρόοδος στις διαρθρωτικές δημοσιονομικές μεταρρυθμίσεις, η πρόοδος αυτή είναι σε αρκετές περιπτώσεις είναι πιο αργή από την αναμενόμενη. Σημειώθηκε βελτίωση της φορολογικής διοίκησης και των ελέγχων, ενίσχυση της έγκαιρης παροχής αξιόπιστων δημοσιονομικών δεδομένων, ισχυροποίηση των δημοσιονομικών θεσμών και θέσπιση οργανικού νόμου για τον προϋπολογισμό ο οποίος προβλέπει πολυετή δημοσιονομικό προγραμματισμό. Το πρώτο στάδιο της μεταρρύθμισης του συνταξιοδοτικού συστήματος εγκρίθηκε πριν από τη θερινή διακοπή των εργασιών και θα ολοκληρωθεί το 2011. Αρχίζουν οι προπαρασκευαστικές εργασίες για τη διεξοδική μεταρρύθμιση στους τομείς της υγείας και της εκπαίδευσης. Η αξιολόγηση της κεντρικής διοίκησης και του κοινωνικού προγράμματος και το απλοποιημένο σύστημα αμοιβών για τον δημόσιο τομέα έχουν παρουσιάσει καθυστερήσεις. Μετά από μια πρώτη δέσμη μεταρρυθμίσεων στην αγορά εργασίας πριν από το θέρος, σημειώθηκαν καθυστερήσεις στη δεύτερη δέσμη αναφορικά με τους μηχανισμούς των μισθολογικών διαπραγματεύσεων και το σύστημα διαμεσολάβησης κα διαιτησίας.

Το σχέδιο ιδιωτικοποίησης που εξαγγέλθηκε στη διάρκεια του θέρους δεν είναι αρκετά φιλόδοξο, καθώς οι ιδιωτικοποιήσεις προβλέπεται να διενεργηθούν κυρίως μέσω συμφωνιών παραχώρησης, ενώ οι άμεσες πωλήσεις παίζουν λιγότερο σημαντικό ρόλο. Πάντως, η κυβέρνηση δεσμεύθηκε να αυξήσει τα έσοδα από τις ιδιωτικοποιήσεις (συμπεριλαμβανομένης της πώλησης ακινήτων) από 1 δισεκατομμύριο ευρώ το 2011 σε 3 δισεκατομμύρια ευρώ ετησίως το 2012 και το 2013. Η κυβέρνηση δεσμεύθηκε να χρησιμοποιήσει τις προσόδους από τις ιδιωτικοποιήσεις για την εξόφληση χρέους και να μην μειώσει τις προσπάθειες δημοσιονομικής εξυγίανσης.

7. Πληρότητα των απαιτούμενων Πληροφοριών

Η έκθεση που υποβάλλει η Ελλάδα και τα στοιχεία που διαβιβάζονται τακτικά στην Επιτροπή καλύπτουν τις περισσότερες από τις απαιτήσεις παροχής πληροφοριών που θεσπίζει η απόφαση του Συμβουλίου. Ειδικότερα, η έκθεση περιέχει λεπτομερείς πληροφορίες για τα εφαρμοσθέντα μέτρα (και για εκείνα που πρόκειται να εφαρμοστούν) προκειμένου να υπάρξει συμμόρφωση με την απόφαση του Συμβουλίου, καθώς και τον σχετικό δημοσιονομικό τους αντίκτυπο. Τα στοιχεία για την μηνιαία εκτέλεση του προϋπολογισμού διαβιβάστηκαν εγκαίρως από το Γενικό Λογιστήριο του Κράτους.

Η έκθεση περιέχει επίσης τις απαιτούμενες πληροφορίες αναφορικά με τις εκδόσεις χρεωστικών τίτλων και τις αποπληρωμές, καθώς και για την οικονομική κατάσταση των μεγαλύτερων δημοσίων επιχειρήσεων. Ωστόσο, τα μηνιαία στοιχεία που αναφέρονται στην εκτέλεση του προϋπολογισμού από τα ταμεία κοινωνικής ασφάλισης, τους εκτός προϋπολογισμού φορείς και οργανισμούς τοπικής αυτοδιοίκησης, και τα στοιχεία για την απασχόληση στο δημόσιο τομέα και τις εκκρεμείς πληρωμές δαπανών (συσσωρευμένες υπερημερίες), εξακολουθούν να μην είναι πλήρη. Παράλληλα, η έκθεση περιέχει πλούτο πληροφοριών αναφορικά με την υλοποίηση των διαρθρωτικών μεταρρυθμίσεων, ως ανταπόκριση στη σύσταση του Συμβουλίου της 16ης Φεβρουαρίου 2010[12] και για τη συμμόρφωση με το ΜΟΧΠ και το ΜΣ.

8. Συμπέρασμα

Όσον αφορά το ανώτατο όριο για το έλλειμμα της γενικής κυβέρνησης το 2010 (βάσει του ΕΣΛ95) που καθορίστηκε με τις αποφάσεις του Συμβουλίου, πρόκειται σημειωθεί απόκλιση κατά 4,2 δισεκατομμύρια περίπου, δεδομένου ότι προβλέπεται να ανέλθει σε 9½ τοις εκατό του ΑΕΠ. Αυτό ισοδυναμεί με μείωση του δείκτη του ελλείμματος σχεδόν κατά 6 μονάδες σε σύγκριση με το 2009. Ο δείκτης του δημόσιου χρέους αναμένεται να αυξηθεί από 127 τοις εκατό του ΑΕΠ στο τέλος του 2009 σε 141 τοις εκατό το 2010. Η αύξηση του χρέους συμβαδίζει με την απόφαση του Συμβουλίου.

Για το 2011, ο προϋπολογισμός που υποβλήθηκε στη Βουλή συνάδει με τα ανώτατα όρια στην απόφαση του Συμβουλίου. Ωστόσο, θα απαιτηθούν περαιτέρω μόνιμα μέτρα για να εξακολουθήσει να μειώνεται το έλλειμμα κατά τα επόμενα έτη και να τερματιστεί η κατάσταση υπερβολικού ελλείμματος έως το 2014.

Η Ελλάδα θεσπίζει τα ειδικά μέτρα που αναφέρονται στην απόφαση του Συμβουλίου, μολονότι σημειώνονται καθυστερήσεις σε ορισμένους τομείς και ο ρυθμός υλοποίησης των μεταρρυθμίσεων φαίνεται να επιβραδύνθηκε μετά την επανέναρξη των εργασιών, σε σχέση με την περίοδο πριν από τη θερινή διακοπή των εργασιών.

Ως εκ τούτου, η Επιτροπή συμπεραίνει ότι η Ελλάδα συμμορφώνεται ικανοποιητικά προς την απόφαση της 10ης Μαΐου 2010, ανταποκρινόμενη στην σύσταση του Συμβουλίου της 16ης Φεβρουαρίου 2010 και υλοποιώντας τα μέτρα που προβλέπονται στα επικαιροποιημένα ΜΟΧΠ και ΜΣ της 6ης Αυγούστου 2010.

ΠΑΡΑΡΤΗΜΑ I: ΜΕΤΡΑ ΠΟΥ ΑΠΑΙΤΟΥΝΤΑΙ ΑΠΟ ΤΗΝ ΑΠΟΦΑΣΗ ΤΟΥ ΣΥΜΒΟΥΛΙΟΥ, ΤΑ ΟΠΟΙΑ ΕΠΡΟΚΕΙΤΟ ΝΑ ΘΕΣΠΙΣΤΟΥΝ ΕΩΣ ΤΟ ΤΕΛΟΣ ΣΕΠΤΕΜΒΡΙΟΥ 2010

Μέτρα (που απαιτούνται από το άρθρο 2 παράγραφος 2 της απόφασης του Συμβουλίου) | Βαθμός προόδου |

“Η Ελλάδα θεσπίζει τα ακόλουθα μέτρα μέχρι τα τέλη Σεπτεμβρίου του 2010: |

α) μέτρα δημοσιονομικής εξυγίανσης ανερχόμενα σε τουλάχιστον 3,2 % του ΑΕΠ (4,3 % του ΑΕΠ εάν ληφθούν υπόψη μεταφορές από μέτρα που εφαρμόστηκαν το 2010) που πρόκειται να συμπεριληφθούν στο σχέδιο προϋπολογισμού για το 2011: μείωση της ενδιάμεσης κατανάλωσης της γενικής κυβέρνησης κατά τουλάχιστον 300 εκατ. ευρώ έναντι του επιπέδου του 2010 (επιπλέον της προβλεπόμενης εξοικονόμησης στο πλαίσια της μεταρρύθμισης της δημόσιας διοίκησης και της αναδιοργάνωσης της τοπικής αυτοδιοίκησης που αναφέρεται στην παρούσα παράγραφο), πάγωμα της τιμαριθμικής αναπροσαρμογής των συντάξεων (με στόχο την εξοικονόμηση 100 εκατ. ευρώ), προσωρινές «εισφορές κρίσης» στις πολύ κερδοφόρες επιχειρήσεις, (με επιπλέον έσοδα ύψους τουλάχιστον 600 εκατ. ευρώ ετησίως τα έτη 2011, 2012 και 2013), φορολόγηση βάσει τεκμηρίων των επαγγελματιών (με απόδοση τουλάχιστον 400 εκατ. ευρώ το 2011 και αυξανόμενες αποδόσεις τουλάχιστον κατά 100 εκατ. ευρώ ετησίως το 2012 και 2013), διεύρυνση της βάσης του ΦΠΑ μέσω της υπαγωγής σε αυτόν υπηρεσιών οι οποίες σήμερα εξαιρούνται και τη μεταφορά του 30 % των αγαθών και υπηρεσιών από τη μειωμένη στην κανονική κλίμακα (με απόδοση 1 δισεκατ. ευρώ); σταδιακή εισαγωγή "πράσινου φόρου" στις εκπομπές CO2 (με απόδοση τουλάχιστον 300 εκατ. ευρώ το 2011), εφαρμογή από την ελληνική κυβέρνηση νομοθεσίας για τη μεταρρύθμιση της δημόσιας διοίκησης και την αναδιοργάνωση της τοπικής αυτοδιοίκησης (με στόχο τη μείωση του κόστους κατά τουλάχιστον 500 εκατ. ευρώ το 2011, και 500 επιπλέον εκατ. για καθένα από τα έτη 2012 και 2013), μείωση των επενδύσεων που χρηματοδοτούνται από εγχώριους πόρους δίνοντας προτεραιότητα στα επενδυτικά προγράμματα που χρηματοδοτούνται από κοινοτικά κονδύλια (κατά τουλάχιστον 500 εκατ. ευρώ) παρέχοντας προτεραιότητα στα επενδυτικά σχέδια που χρηματοδοτούνται από διαρθρωτικά ταμεία της ΕΕ, κίνητρα για τη ρύθμιση παραβιάσεων χρήσης γης (με απόδοση τουλάχιστον 1500 εκατ. ευρώ από το 2011 έως το 2013, εκ των οποίων τουλάχιστον 500 εκατ. ευρώ το 2011), συλλογή εσόδων από την αδειοδότηση τυχερών παιγνίων (τουλάχιστον 500 εκατ. ευρώ από πωλήσεις αδειών και 200 εκατ. ευρώ από δικαιώματα), διεύρυνση της φορολογικής βάσης ακίνητης περιουσίας αναπροσαρμόζοντας τις αντικειμενικές αξίες των ακινήτων (με απόδοση τουλάχιστον 400 εκατ. ευρώ επιπρόσθετων εσόδων), αύξηση της φορολόγησης αμοιβών σε είδος, συμπεριλαμβανομένης της φορολόγησης αυτοκινήτων με χρονομίσθωση (κατά τουλάχιστον 150 εκατ. ευρώ)· αύξηση φόρου στα είδη πολυτελείας (κατά τουλάχιστον 100 εκατ. ευρώ), συλλογή του ειδικού φόρου τέλους για ημιυπαίθριους χώρους (με απόδοση τουλάχιστον 800 εκατ. ευρώ ετησίως), αντικατάσταση μόνο του 20 % των συνταξιοδοτούμενων εργαζομένων στον δημόσιο τομέα (κεντρική κυβέρνηση, δημόσιες επιχειρήσεις, ασφαλιστικά ταμεία, τοπική αυτοδιοίκηση, κρατικές υπηρεσίες και άλλοι δημόσιοι οργανισμοί). Είναι δυνατόν να εξεταστούν μέτρα αποφέροντα συγκρίσιμη εξοικονόμηση δημοσιονομικών πόρων μετά από διαβουλεύσεις με την Επιτροπή· | Τήρηση. Ο προϋπολογισμός του 2011 υποβλήθηκε στη Βουλή στις 18 Νοεμβρίου. Η απόδοση πολλών μέτρων (συμπεριλαμβανομένων κινήτρων τακτοποίησης των παραβάσεων στη χρήση γης, των πράσινων φόρων, της επέκτασης της φορολογικής βάσης για τον φόρο ακίνητης περιουσίας, του ειδικού φόρου για αυθαίρετη δόμηση, και των φόρων σε αγαθά πολυτελείας) αναμένεται να είναι χαμηλότερη σε σχέση με την αρχική εκτίμηση. Η διεύρυνση της βάσης του ΦΠΑ με την μεταφορά του 30 τοις εκατό των αγαθών από την χαμηλή κλίμακα συντελεστή στην κύρια κλίμακα δεν θα εφαρμοστεί αλλά θα αντικατασταθεί από αύξηση των μειωμένων συντελεστών ΦΠΑ σε όλα σχεδόν τα αγαθά της εν λόγω κατηγορίας. Το σύνολο των μέτρων στον προϋπολογισμό του 2011, καθώς και άλλα μέτρα που εξαγγέλθηκαν πριν από τον προϋπολογισμό αναμένεται να έχουν αυξημένη απόδοση (5¾ τοις εκατό του ΑΕΠ), σε σχέση με την απαιτούμενη στην απόφαση του Συμβουλίου. |

β) ενδυνάμωση του ρόλου και των πόρων του Γενικού λογιστηρίου του κράτους και παροχή διασφαλίσεων έναντι πιθανών πολιτικών παρεμβάσεων σε επίπεδο προβλέψεων και λογιστικής· | Τήρηση. Η ενίσχυση του ΓΛΚ περιλαμβάνεται στον νέο οργανικό νόμο για τον προϋπολογισμό (Νόμος 3871/2010). Το Υπουργείο Οικονομικών ανέθεσε διεξοδική έρευνα σε ιδιωτική εταιρεία συμβούλων για την αναδιοργάνωση του Γενικού Λογιστηρίου του Κράτους, τα αποτελέσματα της οποίας θα καταστούν διαθέσιμα στις αρχές του 2011. Το προσχέδιο προϋπολογισμού (του Οκτωβρίου) για το 2011 στηρίχθηκε σε αισιόδοξες μακροοικονομικές προβολές και προβλέψεις εσόδων οι οποίες δεν υποστηρίζονταν από συγκεκριμένα μέτρα. Το σχέδιο προϋπολογισμού για το 2011 βασίζεται σε ρεαλιστικές παραδοχές παρόμοιες με εκείνες της Επιτροπής και λαμβάνει υπόψη τις πλέον πρόσφατες δημοσιονομικές εξελίξεις. |

γ) σχέδιο μεταρρύθμισης της νομοθεσίας για τις αποδοχές στον δημόσιο τομέα, περιλαμβανομένης ιδίως της ίδρυσης μιας ενιαίας αρχής πληρωμών για την πληρωμή των μισθών, της εισαγωγής ενιαίων αρχών και χρονοδιαγράμματος για την εισαγωγή ενός ενιαίου απλοποιημένου συστήματος αμοιβών που θα εφαρμόζεται στον δημόσιο τομέα, στις τοπικές αρχές και σε άλλους οργανισμούς του δημοσίου· | Μερική τήρηση. Η Ενιαία Αρχή Πληρωμών έχει συσταθεί αλλά δεν είναι ακόμα πλήρως ενεργή. |

δ) νομοθεσία για τη βελτίωση της αποτελεσματικότητας της φορολογικής διαχείρισης και των ελέγχων· | Τήρηση. Εκδόθηκαν οι νόμοι 3842/2010 και 3888/2010. Δημιουργήθηκε έκτακτη διοικητική δομή (ομάδες έργου) για την προετοιμασία μέτρων και την υλοποίηση μεταρρυθμίσεων με στόχο την καταπολέμηση της φοροδιαφυγής και φοροαποφυγής. Η κυβέρνηση θα υλοποιήσει τις δράσεις αυτές τον Ιανουάριο 2011, και καθόρισε ποσοτικούς δείκτες απόδοσης για τη λογοδοσία της υπηρεσίας εσόδων, π.χ. στο πεδίο της είσπραξης ληξιπρόθεσμων φορολογικών οφειλών, του ελέγχου των μεγαλύτερων φορολογουμένων και της υποβολής φορολογικών δηλώσεων και απόδοσης των παρακρατούμενων φόρων. Παράλληλα, η κυβέρνηση θα ενισχύσει το νομοθετικό πλαίσιο για την πάταξη της φοροδιαφυγής: θα απλοποιηθούν οι διαδικασίες επίλυσης φορολογικών διαφορών και εκδίκασης φορολογικών προσφυγών, θα αρθούν τα εμπόδια στην εκτέλεση βασικών εργασιών φορολογικής διαχείρισης (μέθοδοι έμμεσου ελέγχου, επεξεργασία φορολογικών δηλώσεων) και αναμόρφωση του καθεστώτος των υπαλλήλων που είναι υπεύθυνοι για τη φορολογική διοίκηση με σκοπό την τιμωρία σε περιπτώσεις παράβασης καθήκοντος. |

ε) την εκκίνηση ανεξάρτητης αξιολόγησης της δημόσιας διοίκησης και των υφιστάμενων κοινωνικών προγραμμάτων. | Μερική τήρηση. Έχουν ξεκινήσει τεχνικές συναντήσεις με την ΕΕ, το ΔΝΤ, την ΕΚΤ και τον ΟΟΣΑ (που θα διενεργήσει τις επισκοπήσεις). Δεν έχει υπογραφεί ακόμα η σύμβαση. |

στ) τη δημοσίευση μηνιαίων στατιστικών στοιχείων (σε ταμειακή βάση) για τα έσοδα, τις δαπάνες, τη χρηματοδότηση και τις ληξιπρόθεσμες οφειλές (χρέη) για τη "διαθέσιμη γενική κυβέρνηση" και τους επιμέρους φορείς της· | Μερική τήρηση. Τον Νοέμβριοι εισήχθησαν τα μητρώα υποχρεώσεων σε όλους τις μονάδες της γενικής κυβέρνησης και η κυβέρνηση δημοσίευσε στοιχεία για τις ληξιπρόθεσμες οφειλές όλων των φορέων της γενικής κυβέρνησης. Συγχρόνως, η λογιστική απεικόνιση εκτός κεντρικής κυβέρνησης παραμένει ανεπαρκής και εμποδίζει την κατάλληλη παρακολούθηση των δημοσιονομικών εξελίξεων εντός του έτους. Μολονότι υπάρχει κάποια βελτίωση της κατάστασης στον τομέα της κοινωνικής ασφάλισης και στις κρατικές επιχειρήσεις που έχουν επαναταξινομηθεί, τα στοιχεία για τους ΟΤΑ εξακολουθούν να είναι πολύ περιορισμένα. |

ζ) σχέδιο δράσης για τη βελτίωση της συλλογής και επεξεργασίας δεδομένων της γενικής κυβέρνησης, ιδίως με την ενίσχυση των μηχανισμών ελέγχου, στις στατιστικές υπηρεσίες και στο Γενικό λογιστήριο του κράτους και με τη διασφάλιση της πραγματικής προσωπικής ευθύνης σε περιπτώσεις εσφαλμένων αναφορών, προκειμένου να υπάρξει έγκαιρη παροχή υψηλής ποιότητας δεδομένων της γενικής κυβέρνησης, όπως προβλέπεται στους κανονισμούς (ΕΚ) αριθ. 2223/96, 264/2000, 1221/2002, 501/2004, 1222/2004, 1161/2005, 223/2009 και (ΕΚ) αριθ. 479/2009 [11]· | Τήρηση. Συνεχής συνεργασία με την Eurostat στο πλαίσιο του κοινού στατιστικού σχεδίου δράσης. Δημιουργία κατάλληλου φορέα παραγωγής και παροχής βασικών δεδομένων για τα δημόσια οικονομικά στην ΕΛΣΤΑΤ. Τα τριμηνιαία στοιχεία για τα δημόσια οικονομικά συγκεντρώνονται το 2010 στη βάση άμεσων πηγών στοιχείων. Οι δημοσιονομικές στατιστικές 2006-09 αναθεωρήθηκαν από την ΕΛΣΤΑΤ κα επικυρώθηκαν από την Eurostat. |

η) τακτική δημοσίευση των πληροφοριών για την οικονομική κατάσταση στις δημόσιες επιχειρήσεις και σε άλλους δημόσιους φορείς που δεν υπάγονται στη γενική κυβέρνηση (συμπεριλαμβανομένων λεπτομερών καταστάσεων αποτελεσμάτων χρήσεων, ισολογισμών και στοιχείων για την απασχόληση και τις μισθολογικές δαπάνες)· | Τήρηση. Η πρώτη δημοσιοποίηση στοιχείων για τις έντεκα μεγαλύτερες δημόσιες επιχειρήσεις (ΔΕΚΟ) έλαβε χώρα τον Οκτώβριο του 2010 |

θ) δημιουργία πλήρους κεντρικού μητρώου για τις δημόσιες επιχειρήσεις· | Τήρηση. Το μητρώο αναμένεται να είναι πλήρως λειτουργικό το πρώτο τρίμηνο του 2011. |

ι) σχέδιο δράσης με χρονοδιάγραμμα για συγκεκριμένες δράσεις που θα οδηγούν στη δημιουργία μιας κεντρικής αρχής προμηθειών· | Τήρηση. Συμφωνήθηκε σχέδιο δράσης με τις υπηρεσίες της Επιτροπής. |

ια) νομοθετική πράξη που θα καθορίζει ανώτερο όριο ύψους 50 εκατ. ευρώ για την ετήσια εισφορά υποχρέωσης παροχής δημόσιας υπηρεσίας από τη γενική κυβέρνηση προς τις σιδηροδρομικές επιχειρήσεις για την περίοδο 2011-2013, θεσπίζοντας την αρχή ότι το κράτος δεν θα παρέχει καμία πρόσθετη άμεση ή έμμεση στήριξη στις σιδηροδρομικές επιχειρήσεις· | Μερική τήρηση. Στις 26 Οκτωβρίου 2010 θεσπίστηκε νέος νόμος για τους σιδηροδρόμους. Το επιχειρηματικό σχέδιο δόθηκε για διαβούλευση σε ΕΕ/ΔΝΤ/ΕΚΤ στις 30 Σεπτεμβρίου 2010. Οι διευκρινίσεις και οι διαπραγματεύσεις είναι υπό εξέλιξη. Δεν έχει ακόμα λάβει χώρα η απαιτούμενη κοινοποίηση κρατικής ενίσχυσης. |

ιβ) επιχειρηματικό σχέδιο για τον ΟΣΕ. Στο επιχειρηματικό σχέδιο θα καθορίζεται ο τρόπος με τον οποίο θα καταστούν κερδοφόρες οι επιχειρησιακές δραστηριότητες, συμπεριλαμβανομένης της κάλυψης των δαπανών απόσβεσης, από το 2011, συμπεριλαμβανομένης της διακοπής ζημιογόνων γραμμών, της αύξησης των τιμών και της μείωσης των αμοιβών και του προσωπικού· θα παρέχεται μια λεπτομερής ανάλυση ευαισθησίας σχετικά με τις συνέπειες ως προς το κόστος μισθοδοσίας των διαφόρων σεναρίων για το αποτέλεσμα της συλλογικής σύμβασης και θα παρέχονται πληροφορίες σχετικά με τις διαφορετικές επιλογές όσον αφορά το προσωπικό και θα προβλέπεται η αναδιάρθρωση της εταιρείας συμμετοχών, συμπεριλαμβανομένης της πώλησης εκτάσεων γης και άλλων παγίων· |

(ιγ) νόμο για τη μεταρρύθμιση του συστήματος συλλογικών διαπραγματεύσεων για τον καθορισμό των αμοιβών στον ιδιωτικό τομέα, που θα προβλέπει μείωση των συντελεστών αμοιβών για την υπερωριακή απασχόληση, ενίσχυση της ευελιξίας στη διαχείριση του ωραρίου εργασίας και δυνατότητα σύναψης τοπικών συμφώνων για των καθορισμό της αύξησης των αμοιβών κάτω των κλαδικών συμφωνιών· | Καθυστέρηση. Μειώθηκαν οι αμοιβές υπερωριακής απασχόλησης βάσει του νόμου 3863/2010. Υποβλήθηκαν στην Ευρωπαϊκή Επιτροπή άλλα νομοσχέδια προς διαβούλευση στις 14.11.2010. |

(ιδ) μεταρρύθμιση της νομοθεσίας προστασίας της απασχόλησης για να επεκταθεί η δοκιμαστική περίοδος σε ένα χρόνο και για να διευκολυνθεί η ευρύτερη χρήση προσωρινών συμβάσεων και εργασίας μερικής απασχόλησης· |

(ιε) τροποποίηση των ρυθμίσεων περί του συστήματος διαιτησίας ώστε καθένα των μερών να μπορεί να προσφύγει στη διαιτησία αν διαφωνεί με την πρόταση του μεσολαβητή· |

(ιστ) μεταρρύθμιση της διαδικασίας διαιτησίας ώστε να λειτουργεί με κριτήρια διαφανή και αντικειμενικά, με μια ανεξάρτητη επιτροπή διαιτησίας διαθέτουσα εξουσία λήψης αποφάσεων και ελεύθερη από κυβερνητική επιρροή.. |

[pic][pic][pic]

[1] ΕΕ L 241 της 14.9.2010, σ. 12.

[2] COM (2010) 439 τελικό

[3] «Πρόγραμμα οικονομικής προσαρμογής για την Ελλάδα – Δεύτερη Αναθεώρηση», European Economy–Occasional Papers 72, Νοέμβριος 2010. Ο αναγνώστης παραπέμπεται στο έγγραφο αυτό για λεπτομερέστερη αξιολόγηση των μακροοικονομικών, χρηματοπιστωτικών, δημοσιονομικών εξελίξεων, καθώς και της πορείας των διαρθρωτικών μεταρρυθμίσεων.

[4] Μνημόνιο Οικονομικής και Χρηματοπιστωτικής Πολιτικής, και Μνημόνιο Συνεννόησης για τους Ειδικούς Όρους της Οικονομικής Πολιτικής, της 3ης Μαΐου, επικαιροποίηση στις 6 Αυγούστου 2010.

[5] Το Πρόγραμμα Οικονομικής Προσαρμογής για την Ελλάδα – Έκθεση υποβληθείσα σύμφωνα με απόφαση του Συμβουλίου – Νοέμβριος 2010 . Το πρώτο μέρος της έκθεσης υποβλήθηκε από την Ελληνική κυβέρνηση στις 15 Νοεμβρίου 2010, το δε πλήρες κείμενο της έκθεσης υποβλήθηκε στις 24 Νοεμβρίου 2010.

[6] Οι δείκτες ως προς το ΑΕΠ είναι ενδεικτικοί. Στην απόφαση του Συμβουλίου οι δείκτες ως προς το ΑΕΠ αναφέρονται στα διαθέσιμα στοιχεία του Μαΐου για το ονομαστικό ΑΕΠ: 8,0, 7,6, 6,5, 4,9 και 2,6 τοις εκατό του ΑΕΠ από το 2010 έως το 2014, αντιστοίχως. Για την πορεία προσαρμογής που καθορίζεται στην απόφαση, η ετήσια αύξηση του ενοποιημένου ακαθάριστου χρέους της γενικής κυβέρνησης απαιτείται να μην υπερβαίνει τα εξής ποσά: 34 058 εκατομμύρια ευρώ το 2010, 17 365 εκατομμύρια ευρώ το 2011, 15 016 εκατομμύρια ευρώ το 2012, 11 599 εκατομμύρια ευρώ το 2013 και 7 885 εκατομμύρια ευρώ το 2014. Λαμβανομένων υπόψη των αναθεωρημένων στοιχείων για το χρέος στο τέλος του 2009 και τις πλέον πρόσφατες προβολές για το ονομαστικό ΑΕΠ, αυτό ισοδυναμεί σε δείκτες χρέους 143, 153, 157, 158 και 156 τοις εκατό του ΑΕΠ για τα έτη από το 2010 έως 2014, αντιστοίχως.

[7] ΕΕ L 145 της 11.6.2010, σ. 6.

[8] Οι περισσότεροι φορολογούμενοι έχουν τη δυνατότητα να καταβάλουν μια πρώτη δόση στην εφορία το 2010 (και μια δεύτερη και τελική δόση το 2011) σε περίπτωση εκκρεμών φορολογικών υποθέσεων (ανέλεγκτων δηλώσεων φορολογίας εισοδήματος) για τις διαχειριστικές περιόδους που έκλεισαν έως το 2009 (νόμος 3888/2010).

[9] Ευρωπαϊκές Οικονομικές Προγνώσεις – Φθινόπωρο 2010, European Economy , 7, Νοέμβριος.

[10] Για λεπτομερέστερα στοιχεία, βλέπε «Ενημερωτικό σημείωμα για τα ελληνικά φορολογικά στοιχεία» στο τμήμα στατιστικής δημόσιων οικονομικών στο δικτυακό τόπο της Eurostat (15 Νοεμβρίου 2010), διαθέσιμο στον δικτυακό τόπο της Eurostat.

[11] Επιπλέον των μισθολογικών περικοπών που αποφασίστηκαν στη διάρκεια του 2010, οι οποίες εφαρμόστηκαν τόσο στους δημοσίους υπαλλήλους όσο και στους υπαλλήλους των ΔΕΚΟ.

[12] Σύσταση (2010/190/EΕ) του Συμβουλίου προς την Ελλάδα, της 16ης Φεβρουαρίου 2010, προκειμένου να τερματιστεί η ασυνέπεια με τους γενικούς προσανατολισμούς των οικονομικών πολιτικών στην Ελλάδα και να εξαλειφθεί ο κίνδυνος υπονόμευσης της εύρυθμης λειτουργίας της οικονομικής και νομισματικής ένωσης (ΕΕ L 83 της 30.3.2010, σ. 63).